  Майя Бывальцева Александр Бречалов но Россиысь капчи атлетикая федерацилэн кивалтӥсез Дмитрий Шляхтин Удмуртиын спортэз азинтон ужпумъёсъя вераськизы. Со сярысь ивортэ элькунысь тӧролэн но кивалтэтлэн пресс-службазы. Пумиськонын озьы ик вал федерацилэн кивалтӥсезлэн воштӥсьёсыз Юлия Тарасенко но Юрий Борзаковский, Удмуртиысь физкультурая, спортъя но егитъёслэн политиказыя министрлэсь ужзэ быдэсъясь Игорь Краснов, капчи атлетикая элькун федерацилэн кивалтӥсез Юрий Тюрин но мукетъёсыз. Элькунлэсь спортсменъёсты дасян ласянь луонлыкъёссэ Дмитрий Шляхтин вылӥ дунъяз. «Тӥляд элькунын споръя умой инъет. Черкогуртъёсын туала куронъёслы тупась стадионъёс трос. Вань быгатӥсь егит тренеръёс. Россиын 60 процентлэсь уноезлы капчи атлетикая тренеръёслы 46 ареслэсь трос, уноезлы со пӧлысь 60-лэсь трос. Нош тӥляд 60 процентэзлы тренеръёстылы 45 ареслэсь ичи. Ваньмызлэн сямен вылӥ дышетскемзы. Вань тренеръёслэн школаоссы, вань вормонъёс. Азинскыны луонлыкъёсты туж умоесь шуыса малпасько», — пусйиз Россиысь капчи атлетикая федерацилэн кивалтӥсез. Нош Александр Бречалов пусйиз, спортэз азинтонын дунневыл опытэз уже кутоно шуыса. «Ми асьме чемпионатъёсмылэсь дунлыксэс кӧня ке ыштӥмы. Калыклы физкультураен тунсыкъяськон мылкыдзэ берыктыны кулэ. Сое лэсьтыны луоно. Маркетингъя амалъёсты, ивортодэтъя луонлыкъёсты но мукетсэ кутыса. Капчи атлетика — мерлыко, ваньмызлы пыриськыны луымон спорт амал. Спортлы юрттон пыр ми пиналъёслы но, бадӟымъёслы но бырйыны луонлык сётомы», — ватсаз Удмуртилэн тӧроезлэсь ужзэ огдырлы быдэсъясь. Тегъёс: Политика Спорт Ижкар Удмуртия капчиатлетика АлександрБречалов  